יעל אבקסיס

ביוגרפיה

אבקסיס נולדה באשדוד וגדלה בבת-ים. אמה היא הזמרת והשחקנית ריימונד אבקסיס. אביה נהרג בתאונת דרכים כשאבקסיס הייתה בת 10.
כבר מגיל צעיר החלה את קריירת הדוגמנות שלה. בשנת 1981, כשהייתה בת 14, השתתפה במספר קמפיינים, ביניהם לחברת האופנה "קסטרו".
בשנת 1991 השתתפה בסרט הקולנוע הצרפתי-ישראלי בבימויו של אלכסנדר ארקדי "עבור סאשה" ("פור סשה"), לצד השחקנית הצרפתייה סופי מרסו. בשנת 1992 השתתפה בתפקיד ראשי בסרט של איילת מנחמי ונירית ירון "סיפורי תל אביב". 
בשנת 1993 השתתפה בסרט הקולנוע האמריקאי "זרים בלילה". באותה השנה השתתפה גם כן בסרט הישראלי "הירושה" של הבמאי אמנון רובינשטיין.
ב-1993, הצטרפה אבקסיס לצוות מנחי ערוץ הילדים לצד עודד מנשה, מיכל ינאי ועינת ארליך, בו הנחתה עד 1998 - בין התוכניות שהנחתה נמנו: "הכיתה המעופפת", "כדור פורח", "שעות הקסם" ועוד. בשנת 2000 חזרה לערוץ והפעם כשחקנית בסדרה לגיל הרך "עץ הפטפוזים" והופיעה במספר קלטות וידאו לילדים ביניהם "חיבוקי" בשנת 1998, שלאחר מכן נמכרו בובות המבוססות על הדמות של קלטת זו.
פריצתה הגדולה לתודעה הציבורית אירעה ב-1994 כאשר הופיעה יחד עם ליאור מילר בסרטון פרסומת מיתולוגי של חברת האופנה "קסטרו" בערוץ 2, אחת הפרסומות הראשונות ששודרו בערוץ המסחרי הטרי.
באותה השנה היא הנחתה את הפסטיגל לצד עינת ארליך ועודד מנשה.
בשנת 1996 השתתפה במספר סרטי טלוויזיה צרפתיים.
בין השנים 1999–2004 שיחקה תפקיד מרכזי בסדרת הטלוויזיה, זוכת פרס אופיר ופרס האקדמיה לטלוויזיה, "שבתות וחגים" . בזכות תפקידה בסדרה זו, זכתה אבקסיס בפרס מסך הזהב בקטגוריית "השחקנית הטובה ביותר".
במקביל להשתתפותה בסדרה, הצטלמה אבקסיס לסרטו של הבמאי עמוס גיתאי "קדוש" (1999).
בסוף 2003 שיחקה בסרטו של עמרי לוי "מיס אנטבה", שזכה בפרס בפסטיבל ברלין. במקביל השתתפה בסרט "חיים זה חיים" ובסרטו של עמוס גיתאי "עלילה", בו הופיעה בעירום.
בשנת 2004 הנחתה תוכנית בערוץ התכלת והשתתפה בהפקה הבינלאומית המיוחדת "תחיה ותהיה" של המפיק מרק רוזנבאום והבמאי ראדו מיכאילאנו, שזכה במספר פרסים בפסטיבלים שונים בעולם, ביניהם בפסטיבל ברלין.
במהלך שנת 2005 שיחקה לראשונה יחד עם אמה, ריימונד אבקסיס, כאם ובת בסרט הטלוויזיה "חתה יסבח סבח", בבימויו של דוד דרעי. בסרט, זוכה פרס האקדמיה לטלוויזיה, עליו זכתה גם אמה בפרס השחקנית הטובה ביותר, מגלמת יעל את אתי, רעייתו של מיקי (בגילומו של אבי גרייניק), גבר ששידכה לה אמה ואיתו היא מנהלת מערכת יחסים עקרה ואפרורית.
בשנת 2008 שיחקה אבקסיס בסרט השני במספר בטרילוגיה של האחים שלומי ורונית אלקבץ - "שבעה". שיחקה גם בתפקיד דנה בהצגה "קפיצה לחו"ל" בבימוי נטע מורן בתיאטרון תמונע.
בשנת 2009 שיחקה אבקסיס בהצגה "האישה מן הים" (תיאטרון תמונע), ובאותה השנה שיחקה גם בסדרת הדרמה של ערוץ 2 "תיבת נח".
בשנת 2010 גילמה את דמותה של טליה קליין, אשת שבוי צה"ל החוזר מהשבי לאחר 17 שנים, בסדרה "חטופים" בשידורי קשת. על תפקידה בסדרה זכתה בפרס האקדמיה לטלוויזיה בקטגוריית "השחקנית הטובה ביותר בסדרת דרמה", ובשנת 2011 שיחקה בסדרת הדרמה "אדמה" לצד ליאור אשכנזי, מוחמד בכרי ונתי רביץ. בשנת 2013 שיחקה תפקיד משנה בסרטו של רשף לוי "לצוד פילים". בשנת 2014 שיחקה בסרטו של ערן ריקליס, המתבסס על ספרו של סייד קשוע - "ערבים רוקדים (זהות שאולה)".
בשנת 2008 ייסדה ביחד עם מכי חכם נאמן את "פורום נשות העסקים" של עמותת רוח נשית כדי לתמוך בפעילות למען נשים נפגעות אלימות. אבקסיס כיהנה כיו"ר הפורום בין השנים 2008–2010 וכנשיאת העמותה בין השנים 2010-2015.
אבקסיס הייתה הפרזנטורית של חברת הקוסמטיקה הישראלית ד"ר פישר.
ב-2018 הנחתה לצד דני קושמרו את טקס הדלקת המשואות לרגל חגיגות יום העצמאות ה-70 למדינת ישראל. באותה שנה שיחקה בסרטו של יהונתן אינדורסקי "דרייבר", וכן בסרטו של עמוס גיתאי "רכבת קלה". ב-2019 שיחקה בתפקיד ראשי בסרט "הד", לצד יורם טולדנו.

חיים פרטיים

ב-1996 נשאה אבקסיס לשחקן ליאור מילר ובאותה השנה נולד לשניים בן. ב-2003 השניים התגרשו.
החל משנת 2004 הייתה אבקסיס בזוגיות עם איש העסקים רוני דואק, ולשניים נולד בן בשנת 2005. הזוג נפרד ב-2014.
החל משנת 2018, יוצאת עם איש חיי הלילה צח בר.
אבקסיס מתגוררת ברשפון.